B-WORK เตรียมจ่ายเงินปันผล ครั้งที่ 10
B-WORK เตรียมจ่ายเงินปันผล ครั้งที่ 10 เผยผลประกอบการปี 2563 ยังคงแข็งแกร่ง กำไรจากการลงทุนสุทธิ 311.82 ล้านบาท
2 มี.ค. 2564

นายพรชลิต พลอยกระจ่าง รองกรรมการผู้จัดการ Head of Real Estate &amp; Infrastructure Investment บริษัทหลักทรัพย์จัดการกองทุนรวม บัวหลวง จำกัด หรือ กองทุนบัวหลวง เปิดเผยว่า ทรัสต์เพื่อการลงทุนในสิทธิการเช่าอสังหาริมทรัพย์บัวหลวง ออฟฟิศ (B-WORK) ยังคงมีผลการดำเนินงานในปี 2563 ที่แข็งแกร่ง โดยมีกำไรจากการลงทุนสุทธิ 311.82 ล้านบาท เติบโตขึ้น 1.5% จากปีก่อน และมีการเพิ่มขึ้นในสินทรัพย์สุทธิจากการดำเนินงาน 434.01 ล้านบาท เพิ่มขึ้น 59.9% จากปีก่อน จากการรับรู้รายการกำไรสุทธิจากเงินลงทุน จำนวน 122.18 ล้านบาท และมีเงินลงทุนในสิทธิการเช่าอสังหาริมทรัพย์ตามมูลค่ายุติธรรมใหม่อยู่ที่ 4,578.04 ล้านบาท
“ถึงแม้ว่าปี 2563 ที่ผ่านมา จะเป็นปีที่ยากลำบาก จากวิกฤติเศรษฐกิจที่เกิดขึ้นจากการแพร่ระบาดของโรคติดเชื้อไวรัสโคโรนาสายพันธุ์ใหม่ (COVID-19) แต่ B-WORK ก็สามารถบริหารจัดการกับสถานการณ์ที่เกิดขึ้นได้ดี ส่งผลให้ผลการดำเนินงานยังคงมีความแข็งแกร่ง สามารถประกาศจ่ายเงินปันผลรวมทั้งปี 0.7709 บาทต่อหน่วย เติบโตขึ้น 2% จากปีก่อน ซึ่งเป็นผลจากการที่อัตราการเช่าที่ยังอยู่ในระดับสูง 99.8% ของพื้นที่เช่าทั้งหมด และอัตราค่าเช่าเฉลี่ยที่ 627 บาท/ตร.ม./เดือน ที่ยังคงเติบโตอย่างต่อเนื่อง เพิ่มขึ้น 3.1% จากปีก่อน”
ขณะที่ ผลการดำเนินงานไตรมาสที่ 4 ปี 2563 ยังคงแข็งแกร่ง ส่งผลให้ B-WORK เตรียมจ่ายเงินปันผลครั้งที่ 10 จากผลการดำเนินงาน ในอัตรา 0.1912 บาทต่อหน่วย หรือคิดเป็นจำนวนเงินปันผลทั้งหมดที่จ่ายออก 70.51 ล้านบาท โดยจะปิดสมุดทะเบียนพักการโอนหน่วยทรัสต์ในวันที่ 10 มีนาคม 2564 เพื่อกำหนดสิทธิในการรับเงินปันผลวันที่ 24 มีนาคม 2564 โดยหากนับรวมตั้งแต่จัดตั้งกองทรัสต์จนถึงครั้งล่าสุด B-WORK จ่ายเงินปันผลและเงินลดทุนแล้วรวม 2.1944 บาทต่อหน่วย